ГОДИШЊИ ПЛАН ЗА ПРОЈЕКТНУ НАСТАВУ

Као што је наведено у приручнику *Пројектна настава*, полуструктуирани тип пројекта подразумева ограничен избор тема које ученицима предлажу учитељи. Како од избора ученика зависи које теме ће бити реализиване, није могуће саставити прецизан годишњи план. Међутим, могуће је планирати које ће теме бити предложене ученицима, као и број часова предвиђен за сваку од предложених тема. Тако, на пример, према наведеном примеру годишњег плана за месец септембар, ученицима ће бити понуђено 5 тема. Уколико се деси да ученици изаберу тему *Свако има облик свој*, то би била једина пројектна тема/пројекат за месец септембар, јер је за њено остваривање планирано 4 часа, што представља укупан број часова опредељен за пројектну наставу у септембру. Такође, може се десити да ученици за први пројекат изаберу тему *Друг, другу*, за чије остваривање су предвиђена 2 часа, а онда им учитељ за следећу тему може понудити остале планиране теме за септембар, за чије остваривање су такође предвиђена 2 часа (теме *Лопта, лопта, лоптица; Исти, а различити* и *Шта је највеће)*. Ученици бирају једну од њих, тако да ће у месецу септембру остварити 2 теме са трајањем од по 2 часа, јер су за месец септембар предвиђена 4 часа пројектне наставе. Овакав принцип је у наведеном примеру годишњег плана примењен за све месеце.

У наведеном примеру распоређене су пројектне теме које су већ дате у приручнику *Пројектна настава* (сви разрађени пројекти, све скице пројеката и одређене теме са списка предложених пројектних тема које одговарају програму наставе и учења првог разреда).

Неопходно је да годишњи план пројектне наставе буде повезан са годишњим планом свих наставних предмета. Зато смо, на пример, за месец септембар понудили пројектне теме које се ослањају на исходе и садржаје којима започиње програм наставе и учења *Света око нас и Математике* (теме из програма *Ја и други, Породични дом, школа* и *Положај, величина и облик предмета*).

**Напомињемо да је ово само један од могућих примера годишњег планирања пројектне наставе, како у смислу формулара, тако и у смислу понуђених тема, распореда тема и броја планираних часова.** Учитељ може за исте ове теме планирати већи или мањи број часова, што зависи од самог контекста у коме се одвија настава (специфичности одељења, локалних ресурса и сл.), али и од броја и обима планираних активности. Осим тога, распоред понуђених тема по месецима може бити и другачији, што зависи од тога како је учитељ распоредио теме осталих наставних предмета у току године и месеца, јер као што смо већ напоменули, неопходна је њихова усклађеност. И сам број планираних часова за пројектну наставу по месецима који је дат у наведеном примеру је оквиран и зависи од прописаног школског календара и конкретног распореда часова. Дати годишњи план пројектне наставе подразумева да се планиране пројектне теме остварују на нивоу месеца (почињу и завршавају се у истом месецу), што може да буде и другачије, односно да се један пројекат се може реализовати на часовима пројектне наставе током два или више месеци (нпр. може да траје дуже од могућег броја часова предвиђених за одређени месец или да започне на часовима у једном месецу, а заврши се у другом и сл.)

**Пример годишњег плана пројектне наставе[[1]](#footnote-1)**

|  |  |  |  |
| --- | --- | --- | --- |
| **Месец** | **Број часова** | **Понуђене теме** | **Број часова по теми** |
| **Септембар** | 4 | Друг другу | 2 |
| Лопта, лопта, лоптица | 2 |
| Свако има облик свој | 4 |
| Исти, а различити | 2 |
| Шта је највеће | 2 |
| **Октобар** | 5 | Лепо понашање | 3 |
| Чаробни кутак школског дворишта | 2 |
| Од сликовнице до енциклопедије | 5 |
| Мој портфолио | 2 |
| **Новембар** | 4 | Сваке среде друго се воће једе | 2 |
| Шта у кући вреба, увек знати треба | 2 |
| Или грми ил се земља тресе | 4 |
| Правимо здрава јела | 4 |
| Испеци, па поједи | 2 |
| **Децембар** | 4 | Игре без граница | 2 |
| Школица – причалица | 2 |
| 1000 зашто једно зато | 4 |
| Распевана учионица | 2 |
| **Јануар** | 3 | Радионица за аутомобиле | 3 |
| Столетни храст прича причу | 3 |
| Није-него | 3 |
| Теретана за децу | 3 |
| **Фебруар** | 2 | Она је око нас | 2 |
| Прича једног ормара | 2 |
| Светло које се никад не гаси | 2 |
| Чаробна ветрењача | 2 |
| **Март** | 4 | Цветан, принц пролећа | 2 |
| Еколошка патрола | 4 |
| Кампања „Заштитимо природу“ | 2 |
| Учионица Сваштарка | 2 |
| **Април** | 4 | Дан шарених јаја | 2 |
| „Лична карта“ животиња | 4 |
| Добро дрво | 2 |
| Лет у излет | 4 |
| **Мај** | 4 | Цветна учионица | 2 |
| У свету дечијих инструмената | 2 |
| Штедим – више вредим | 2 |
| Зрно по зрно погача | 4 |
| **Јун** | 2 | Квизоманија | 2 |
| Закукуљено замумуљено | 2 |

1. Годишњи план је рађен на основу: школског календара за школску 2018/19. годину (*„Сл. гласник РС – Просветни гласник“,* бр. 10/2018), распореда часова према коме се пројектна настава остварује уторком и принципа да се пројекти остварују у току једног месеца. [↑](#footnote-ref-1)